A Tanács 1055/77/EGK rendelete

(1977. május 17.)

az intervenciós hivatalok által felvásárolt termékek raktározásáról és szállításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára,

tekintettel az Európai Parlament véleményére [1],

mivel néhány esetben elengedhetetlen, hogy az intervenciós hivatalok a közösségi rendelkezések alapján felvásárolt termékeket annak a tagállamnak a területén kívül raktározzák, amelynek fennhatósága alá tartoznak;

mivel azonban, tekintettel az ilyenkor esetlegesen felmerülő többletköltségekre, és az e termékek értékesítésével kapcsolatos problémákra, az ilyen raktározás a Közösség előzetes engedélyéhez kötött;

mivel az ügyintézés egyszerűsítése érdekében, valamint a kereskedelmi zavarok elkerülése szükségességének figyelembevételével megfelelő működési mechanizmus létrehozása szükséges abból a célból, hogy biztosítani lehessen a szóban forgó termékekre vonatkozó szállítási és forgalmazási tevékenységek egyszerű módon történő és a piaci kívánalmaknak megfelelő lefolytatását; mivel továbbá ugyanazok a szabályok alkalmazhatók a termékeknek az egyik intervenciós hivataltól a másikhoz történő átszállítása esetében;

mivel egy ilyen rendszer végrehajtása eltérést kíván meg a mezőgazdasági termékek kereskedelmében alkalmazott járulékkivetési, illetve támogatási rendszerektől, valamint az árrendszerektől azokban az esetekben, amikor a terméket birtokló intervenciós hivatal olyan árakat kénytelen alkalmazni, amelyek nem érvényesek annak a tagállamnak a területén, amelynek a fennhatósága alá tartozik,

ELFOGADTA EZT A RENDELETET:

1. cikk

(1) Az intervenciós hivatalok nem tárolhatnak a közösségi rendelkezések alapján felvásárolt termékeket azon tagállam területén kívül, amelynek fennhatósága alá tartoznak; kivéve ha a 4. cikkben szabályozott eljárásnak megfelelően erre előzetes felhatalmazást szereztek be.

(2) Ha az ilyenfajta raktározás elengedhetetlen, akkor az engedélyt meg kell adni, a következő tényezők figyelembevételével:

a) a raktározási lehetőségek és a raktározási követelmények abban a tagállamban, amelynek a fennhatósága alá az intervenciós hivatal tartozik, valamint más tagállamokban;

b) bármely járulékos költség, amely abban a tagállamban történő raktározásból származik, amelynek a fennhatósága alá az intervenciós hivatal tartozik, valamint bármely, a szállításból származó járulékos költség.

(3) Harmadik országban való raktározásra szóló engedély csak akkor adható meg, ha a (2) bekezdésben felsorolt feltételek alapján, egy másik tagállamban történő raktározás jelentős nehézségeket okoz.

(4) A (2) bekezdés a) pontjában említett információkat a tagállamok mindegyikével folytatott konzultációt követően kell összeállítani.

2. cikk

A vámok és más, a közös agrárpolitika keretében juttatandó vagy kivetendő összegek nem alkalmazhatók a következő termékekre:

- amelyeket az 1. cikk értelmében adott felhatalmazást követően szállítanak, vagy

- egyik intervenciós hivataltól a másikhoz szállítanak át.

3. cikk

(1) Bármely intervenciós hivatal, amely az 1. cikk értelmében megadott felhatalmazást igénybe veszi, felelős marad azokért a termékekért, amelyeket azon állam területén kívül tárol, amelynek fennhatósága alá tartozik.

(2) Ha a termékeket, amelyeket az intervenciós hivatal annak a tagállamnak a területén kívül birtokol, amelynek fennhatósága alá tartozik, nem viszik vissza az adott tagállamba, akkor azokat olyan áron és olyan feltételek szerint kell értékesíteni, amelyek a raktározás helyén meghatározottak, illetve meghatározandók.

4. cikk

Ennek a rendeletnek az alkalmazási szabályait és különösen az értékesítés feltételeit, a gabonapiac közös szervezéséről szóló, 1975. október 29-i 2727/75/EGK tanácsi rendelet [2] 26. cikkében – vagy ahol indokolt, más mezőgazdasági rendeletek hasonló eljárásokat meghatározó megfelelő cikkeiben – szabályozott eljárásnak megfelelően kell elfogadni; ha szükséges, akkor a kereskedelmi szabályoktól való eltérésekkel, de csak amilyen mértékben azok e rendelet végrehajtásához feltétlenül szükségesek.

5. cikk

Belgium és Luxemburg Gazdasági Unióját e rendelet rendelkezései szempontjából egyetlen tagállamnak kell tekinteni.

6. cikk

A 4. cikkben előírt eljárásnak megfelelően, az e rendeletben szabályozott rendszerre való áttérés megkönnyítésének érdekében ideiglenes intézkedések fogadhatók el.

7. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

A hatálybalépését követő harmadik hónap első napjától kell alkalmazni.

Ez a rendelet egészében kötelező és közvetlenül alkalmazandó valamennyi tagállamban.

Kelt Brüsszelben, 1977. május 17-én.

a Tanács részéről

az elnök

J. Silkin

[1] HL C 259., 1976.11.4., 47. o.

[2] HL L 281., 1975.11.1., 1. o.

--------------------------------------------------